Anne Baastrup (SF), 1998-04-24:
Jeg synes faktisk, at denne debat i dag har vist, at vi har talt os nærmere hinanden.
Jeg synes, at mange af de skrøner, der har været i den forgangne tid om dette lovforslag, er blevet manet i jorden styk for styk.
Jeg tror, når vi i Sundhedsudvalget afgiver betænkning - jeg håber, det bliver snart - at vi kan få en beskrivelse af, hvad det egentlig er, dette lovforslag handler om.
Det er nu blevet klart for, tror jeg, samtlige af dem, der har deltaget i debatten i dag, at amterne ikke tilbyder enlige og lesbiske at få hverken insemination eller kunstig befrugtning.
De henvises til private fertilitetsklinikker.
Det, der ligger i loven, er, at man forbyder læger og kun læger at foretage denne behandling.
Hvis man kan holde det inden for kvaksalveribestemmelserne, kunne jeg forestille mig, at alle mulige andre, herunder dyrlæger, laboranter, og hvad ved jeg, må foretage denne behandling, bare ikke de mennesker, der er blevet uddannet som læger.
Den gruppe, der rammes af loven, er ikke de mennesker, som er sunde og raske, og som kan få børn ved blot at blive insemineret.
Vi har en sædbank, der efter reglerne har mulighed for at sælge til private.
Den gruppe, der rammes af loven, er den gruppe, som har problemer med æggelederen, hvor æg ikke sætter sig ordentlig fast, og hvor der på en eller anden måde skal foretages en lægelig behandling.
De må ikke få lov til at betale sig fra det i Danmark, de må godt få lov til at tage til et andet land og få den lægelige behandling.
Jeg tror i virkeligheden ikke, det er ret mange mennesker, det handler om.
Mange enlige vælger jo i stedet for at adoptere.
Det må de godt.
Dér er det ikke mit indtryk, at der har været de store problemer blandt folketingsmedlemmerne med at åbne op for det. Hvis vi gør os umage i Sundhedsudvalget og laver en ordentlig beretning, hvor det bliver præciseret meget nøje, så tror jeg, at vi kan tale os mod hinanden og ikke fra hinanden.
Det er ikke nogen menneskeret at få et barn, ingen tvivl om det, men der er mennesker, der meget gerne vil have et barn.
Og der ser jeg det som et problem, at vi har taget en lille bitte gruppe ud og forbyder læger at behandle dem.
Hvis det kommer for en dag, at det er ganske, ganske få kvinder, der rammes af denne lov, så tror jeg, at vi kan tale os til hinanden.
Der er ingen tvivl om fra forslagsstillernes side, at børn har godt af at vokse op i en familie med trygge, gode forhold, og jeg tror også helt bestemt, at det er sundt og godt for et barn at have både en mor og en far, ingen tvivl om det.
Men denne gruppe kvinder, der vælger at få et barn, men ikke har en far til barnet, har tænkt sig så godt om, har inddraget hvad som helst af forskellige overvejelser - jeg kender mange af dem - og har også inddraget spørgsmålet, om hvordan de sikrer, at de børn får en god kontakt til mænd.
Men vi har så stadig væk den gruppe, som ikke kan af sig selv.
Den gruppe tror jeg at vi alle sammen er enige om ikke skal squeezes helt ud og henvises til behandling i udlandet.
Vi satser fra ordførernes side på, at vi afgiver betænkning over det her lovforslag i løbet af næste uge.
Jeg har bedt ministeren om lige at ordne de forskellige spørgsmål, der er blevet rejst her under debatten, således at vi kan få en anden og en tredje behandling, inden Folketinget holder pause op til folkeafstemningen.